### NN 107/2024 (13.9.2024.), Naputak o informacijama o učinku poreznih rashoda na prihode

MINISTARSTVO FINANCIJA

1835

Na temelju članka 142. stavka 4. Zakona o proračunu (»Narodne novine«, broj 144/21.) ministar financija donosi

NAPUTAK

O INFORMACIJAMA O UČINKU POREZNIH RASHODA NA PRIHODE

I. OPĆE ODREDBE

Članak 1.

Ovim Naputkom propisuje se sadržaj, vremensko razdoblje, obuhvat te način objave informacije o učinku poreznih rashoda na prihode.

Članak 2.

(1) U poreznom sustavu u skladu s odredbama Općeg poreznog zakona, odredbe propisane za poreze na odgovarajući način primjenjuju se i na doprinose.

(2) Radi utvrđivanja i iskazivanja poreznih rashoda utvrđuju se osnovne postavke (polazišni sustav) pojedinih poreza te se poreznim rashodom smatra svako odstupanje od osnovnih postavki (polazišnog sustava) pojedinih poreza.

(3) Poreznim rashodima, u smislu ovoga Naputka, smatraju se iznosi poreznih oslobođenja, učinaka sniženih poreznih stopa, umanjenja porezne obveze ili porezne osnovice te učinaka drugih načina izuzimanja od oporezivanja priznatih prilikom utvrđivanja poreza koje pripadaju određenim proračunima uslijed čega se prikupljaju niži prihodi.

(4) Za potrebe izrade informacija o učinku poreznih rashoda na prihode, prikazuju se porezni rashodi najznačajnijih javnih davanja: porez na dodanu vrijednost, doprinosi, porez na dohodak i porez na dobit.

II. SADRŽAJ INFORMACIJE O POREZNIM RASHODIMA

Članak 3.

Informacije o učinku poreznih rashoda na prihode sadrže sljedeće podatke:

a. naziv pojedinog poreznog rashoda

b. pravna osnova na kojoj se temelji porezni rashod – navođenje propisa iz kojih proizlazi porezni rashod

c. opis poreznog rashoda

d. korisnik poreznog rashoda – pravna osoba, fizička osoba ili građanin

e. način korištenja – oslobođenje, olakšica, snižena stopa

f. svrha (kategorizirano) – učinak poreznih rashoda na isplativost rada, samozapošljavanje, mirovine, obrazovanje, malo i srednje poduzetništvo, posebne ekonomske zone, istraživanje i razvoj te ostalo

g. iznos poreznog rashoda.

III. VREMENSKO RAZDOBLJE I OBUHVAT INFORMACIJA O UČINCIMA POREZNIH RASHODA NA PRIHODE

Članak 4.

(1) Informacije o učinku poreznih rashoda na prihode utvrđuju se nakon dostupnosti izvora podataka za izračun istih.

(2) Informacije poreznih rashoda na prihode utvrđuju se na godišnjoj razini do kraja tekuće godine za godinu koja je prethodilo prošloj godini (n-2).

(3) Informacije o učinku poreznih rashoda na prihode su prikaz poreznih rashoda prema vrsti poreza i doprinosa.

(4) Za pojedini porezni rashod iskazuje se po kalendarskoj godini (vremenski prikaz) broj korisnika te iznos poreznog rashoda u godini iskazivanja.

(5) Iznos poreznog rashoda iskazuje se kao iznos izgubljenog prihoda po obračunskoj osnovi.

(6) Informacije o učinku poreznih rashoda na prihode čine:

1. Tablica 1. – Ukupni porezni rashodi po vrstama prihoda

2. Tablica 2. – Iznosi poreznih odbitaka i izuzeća koji se ne smatraju poreznim rashodima – smanjenja iz polazišnih sustava.

IV. NAČIN OBJAVE INFORMACIJA O UČINKU POREZNIH RASHODA NA PRIHODE

Članak 5.

Informacije o učinku poreznih rashoda na prihode objavljuje se na mrežnim stranicama Ministarstva financija i Porezne uprave.

V. STUPANJE NA SNAGU

Članak 6.

Ovaj Naputak stupa na snagu prvoga dana od dana objave u »Narodnim novinama«.

Klasa: 011-01/24-02/9
 Urbroj: 513-07-21-01-24-14
 Zagreb, 26. kolovoza 2024.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.